Document ID: 32005D0850

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Νοεμβρίου 2005
για τροποποίηση της απόφασης 2003/61/ΕΚ με την οποία εξουσιοδοτούνται ορισμένα κράτη μέλη να προβλέπουν προσωρινές παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου όσον αφορά σπόρους γεωμήλων προς φύτευση προερχόμενους από ορισμένες επαρχίες του Καναδά
[κοινοποιηθείσα υπό τον αριθμό Ε(2005) 4526]
(Τα κείμενα στην ισπανική, ελληνική, ιταλική, μαλτεζική και πορτογαλική γλώσσα είναι τα μόνα αυθεντικά)
(2005/850/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1,
Εκτιμώντας τα ακόλουθα:
(1)
Σύμφωνα με την οδηγία 2000/29/ΕΚ, δεν επιτρέπεται η εισαγωγή στην Κοινότητα σπόρων γεωμήλων προς φύτευση προερχόμενων από τον Καναδά. Ωστόσο, η παρούσα οδηγία προβλέπει παρεκκλίσεις από την εν λόγω διάταξη υπό την προϋπόθεση ότι δεν υφίσταται κίνδυνος εξάπλωσης επιβλαβών οργανισμών.
(2)
Η απόφαση 2003/61/ΕΚ της Επιτροπής (2) προβλέπει παρέκκλιση για την εισαγωγή σπόρων γεωμήλων για φύτευση προερχόμενων από τον Καναδά στην Ελλάδα, στην Ιταλία, στην Πορτογαλία και στην Ισπανία υπό ορισμένες προϋποθέσεις.
(3)
Η Πορτογαλία ζήτησε παράταση της εν λόγω παρέκκλισης.
(4)
Επειδή η κατάσταση που δικαιολογεί τη χορήγηση παρέκκλισης παραμένει αμετάβλητη πρέπει να συνεχιστεί χορήγηση των παρεκκλίσεων.
(5)
Η παρέκκλιση που προβλέπεται στην απόφαση 2003/61/ΕΚ πρέπει να επεκταθεί στα νέα κράτη μέλη των οποίων οι κλιματικές συνθήκες είναι παρόμοιες με εκείνες που μνημονεύονται στην απόφαση.
(6)
Ως εκ τούτου, θα πρέπει να τροποποιηθεί αναλόγως η απόφαση 2003/61/ΕΚ.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/61/ΕΚ τροποποιείται ως εξής:
1)
Στο άρθρο 1 παράγραφος 1 οι λέξεις «Η Ελλάδα, η Ιταλία, η Πορτογαλία και η Ισπανία» αντικαθίστανται από τις λέξεις «Η Ελλάδα, η Ισπανία, η Ιταλία, η Κύπρος, η Μάλτα και η Πορτογαλία».
2)
Στο άρθρο 1 παράγραφος 2, το στοιχείο γ) αντικαθίσταται από το ακόλουθο κείμενο:
«γ)
για τις περιόδους εμπορίας γεωμήλων προς φύτευση από την 1η Φεβρουαρίου 2003 έως τις 31 Μαρτίου 2003, από την 1η Δεκεμβρίου 2003 έως τις 31 Μαρτίου 2004, από την 1η Δεκεμβρίου 2004 έως τις 31 Μαρτίου 2005, από την 1η Δεκεμβρίου 2005 έως τις 31 Μαρτίου 2006, από την 1η Δεκεμβρίου 2006 έως τις 31 Μαρτίου 2007 και από την 1η Δεκεμβρίου 2007 έως τις 31 Μαρτίου 2008».
3)
Στον πίνακα του άρθρου 8 προστίθενται οι ακόλουθοι λιμένες:
«κ)
Λεμεσός
λ)
Λάρνακα
μ)
Marsaxlokk
ν)
Βαλέτα
ξ)
Sines».
4)
Στο άρθρο 10 παράγραφος 3, το δεύτερο εδάφιο αντικαθίσταται από το ακόλουθο κείμενο:
«Τα αρμόδια επίσημα όργανα του κράτους μέλους που κάνει χρήση της εν λόγω παρέκκλισης οφείλουν να ενημερώνουν την Επιτροπή μέχρι τις 15 Απριλίου κάθε ημερολογιακού έτους κατά το οποίο λαμβάνει χώρα η εισαγωγή, με σκοπό τη διενέργεια εξέτασης και τη σύνταξη των σχετικών πρακτικών».
5)
Στην παράγραφο 14, η δεύτερη και η τρίτη περίπτωση αντικαθίστανται από το ακόλουθο κείμενο:
«Το κράτος μέλος εισαγωγής παρέχει στην Επιτροπή και στα λοιπά κράτη μέλη, πριν από την 1η Ιουνίου κάθε ημερολογιακού έτους κατά το οποίο λαμβάνει χώρα η εισαγωγή, πληροφορίες σχετικά με τις ποσότητες (παρτίδες σπόρων γεωμήλων προς φύτευση/φορτία) που έχουν εισαχθεί σύμφωνα με την παρούσα απόφαση, μαζί με λεπτομερή τεχνική έκθεση του επίσημου ελέγχου που αναφέρεται στο άρθρο 10.
Στις εν λόγω περιπτώσεις όταν τα κράτη μέλη έχουν προβεί στην επίσημη εξέταση των δειγματοληψιών όπως αναφέρεται στο άρθρο 10, οι λεπτομερείς τεχνικές εκθέσεις που συντάσσονται για το λόγο αυτό υποβάλλονται στην Επιτροπή και στα άλλα κράτη μέλη πριν από την 1η Ιουνίου κάθε ημερολογιακού έτους».
6)
Στο άρθρο 15 η ημερομηνία «31 Μαρτίου 2005» αντικαθίσταται από την ημερομηνία «31 Μαρτίου 2008».
Άρθρο 2
Η παρούσα απόφαση απευθύνεται στην Ελληνική Δημοκρατία, στο Βασίλειο της Ισπανίας, στην Ιταλική Δημοκρατία, στην Κυπριακή Δημοκρατία, στη Δημοκρατία της Μάλτας και στην Πορτογαλική Δημοκρατία.
Βρυξέλλες, 25 Νοεμβρίου 2005.

Labels: 17
3
6
18
15